Document ID: 32011D0257

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 7ης Μαρτίου 2011
για την τροποποίηση της απόφασης 2010/320/ΕΕ η οποία απευθύνεται προς την Ελλάδα με σκοπό την ενίσχυση και εμβάθυνση της δημοσιονομικής εποπτείας, και διά της οποίας ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος
(2011/257/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 126 παράγραφος 9 και το άρθρο 136,
Έχοντας υπόψη τη σύσταση της Ευρωπαϊκής Επιτροπής,
Εκτιμώντας τα ακόλουθα:
(1)
Το άρθρο 136 παράγραφος 1 στοιχείο α) της συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει τη δυνατότητα θέσπισης ειδικών μέτρων για τα κράτη μέλη με νόμισμα το ευρώ, προκειμένου να ενισχυθεί ο συντονισμός και η εποπτεία της δημοσιονομικής τους πειθαρχίας.
(2)
Το άρθρο 126 της ΣΛΕΕ ορίζει ότι τα κράτη μέλη αποφεύγουν τα υπερβολικά δημοσιονομικά ελλείμματα και θεσπίζει τη διαδικασία υπερβολικού ελλείμματος προς τον σκοπό αυτό. Το σύμφωνο Σταθερότητας και Ανάπτυξης, το οποίο στο διορθωτικό του σκέλος εφαρμόζει τη διαδικασία υπερβολικού ελλείμματος, παρέχει το πλαίσιο στήριξης των κυβερνητικών πολιτικών για την άμεση επάνοδο σε υγιείς δημοσιονομικές θέσεις, λαμβανομένης υπόψη της οικονομικής κατάστασης.
(3)
Στις 27 Απριλίου 2009, το Συμβούλιο αποφάσισε, σύμφωνα με το άρθρο 104 παράγραφος 6 της συνθήκης για την ίδρυση της Ευρωπαϊκής Κοινότητας, ότι υφίσταται υπερβολικό έλλειμμα στην Ελλάδα.
(4)
Στις 10 Μαΐου 2010, το Συμβούλιο εξέδωσε την απόφαση 2010/320/ΕΕ (1) (εφεξής «η απόφαση»), η οποία απευθύνεται προς την Ελλάδα δυνάμει του άρθρου 126 παράγραφος 9 και του άρθρου 136 της ΣΛΕΕ, με σκοπό την ενίσχυση και εμβάθυνση της δημοσιονομικής εποπτείας, και διά της οποίας ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος το αργότερο έως το 2014. Το Συμβούλιο καθόρισε την ακόλουθη πορεία για τη διόρθωση του ελλείμματος: δημοσιονομικά ελλείμματα που δεν υπερβαίνουν τα 18 508 εκατ. ευρώ το 2010, τα 17 065 εκατ. ευρώ το 2011, τα 14 916 εκατ. ευρώ το 2012, τα 11 399 εκατ. ευρώ το 2013 και τα 6 385 εκατ. ευρώ το 2014.
(5)
Σύμφωνα με τις διαθέσιμες προβλέψεις κατά τον χρόνο έκδοσης της απόφασης από το Συμβούλιο, το πραγματικό ΑΕΠ αναμενόταν να συρρικνωθεί κατά 4 % το 2010 και κατά 2½ % το 2011, και, στη συνέχεια, να ανακάμψει, με ρυθμούς ανάπτυξης 1,1 % το 2012 και 2,1 % το 2013 και το 2014. Ο αποπληθωριστής του ΑΕΠ αναμενόταν να ανέλθει σε 1,2 %, - 0,5 %, 1,0 %, 0,7 % και 1,0 %, για τα έτη 2010 έως 2014, αντιστοίχως. Δεδομένων των οικονομικών εξελίξεων, το πραγματικό ΑΕΠ αναμένεται τώρα να συρρικνωθεί κατά 4¼ % το 2010 και κατά 3 % το 2011 και, στη συνέχεια, να ανακάμψει, με ρυθμούς ανάπτυξης 1,1 % το 2012 και 2,1 % το 2013 και το 2014. Οι αποπληθωριστές του ΑΕΠ αναμένονται τώρα να ανέλθουν σε 3,0 %, 1,6 %, 0,4 %, 0,8 % και 1,2 % από το 2010 έως το 2014, αντιστοίχως.
(6)
Στις 12 Φεβρουαρίου 2011, η Ελλάδα υπέβαλε στο Συμβούλιο και την Επιτροπή έκθεση στην οποία περιγράφονται τα μέτρα πολιτικής που ελήφθησαν για τη συμμόρφωση με την απόφαση. Η Επιτροπή αξιολόγησε την έκθεση και κατέληξε στο συμπέρασμα ότι η Ελλάδα έχει συμμορφωθεί σε ικανοποιητικό βαθμό με την απόφαση. Ωστόσο, πρέπει να μην αποτύχει ο στόχος του ελλείμματος για το 2011, όπως συνέβη για το 2010.
(7)
Υπό το πρίσμα των ανωτέρω, κρίνεται σκόπιμο να τροποποιηθεί η απόφαση, ως προς ορισμένα σημεία, ενώ συγχρόνως θα διατηρηθεί αμετάβλητη η προθεσμία για τη διόρθωση του υπερβολικού ελλείμματος και η πορεία προσαρμογής όσον αφορά το δημοσιονομικό έλλειμμα και την αύξηση του δημόσιου χρέους σε ονομαστικούς όρους,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2010/320/ΕΕ τροποποιείται ως εξής:
1)
Στο άρθρο 2 παράγραφος 4, το στοιχείο γ) αντικαθίσταται από το ακόλουθο κείμενο:
«γ)
τακτοποίηση των καθυστερούμενων δημοσιονομικών οφειλών που συσσωρεύθηκαν το 2010 και μείωση εκείνων των προηγούμενων ετών·».
2)
Στο άρθρο 2 παράγραφος 4, το στοιχείο δ) αντικαθίσταται από το ακόλουθο κείμενο:
«δ)
ένα μεσοπρόθεσμο δημοσιονομικό σχέδιο στρατηγικής που προσδιορίζει μόνιμα μέτρα δημοσιονομικής εξυγίανσης ύψους τουλάχιστον 8 % του ΑΕΠ (ορισμένα εκ των οποίων έχουν ήδη εντοπισθεί τον Μάιο του 2010), καθώς και ένα αποθεματικό για απρόβλεπτα, που θα εξασφαλίζει ότι θα επιτευχθούν οι στόχοι για το έλλειμμα έως το 2014, και ότι ο δείκτης χρέους προς το ΑΕΠ τίθεται σε σταθερά πτωτική πορεία. Το σχέδιο στρατηγικής θα δημοσιευθεί για δημόσια διαβούλευση πριν από το τέλος Μαρτίου. Το μεσοπρόθεσμο σχέδιο στρατηγικής περιλαμβάνει ειδικότερα: συνετές μακροοικονομικές προβλέψεις· προβλέψεις βασικών εσόδων και δαπανών για το κράτος και για τους άλλους δημόσιους φορείς· περιγραφή των μόνιμων δημοσιονομικών μέτρων, το χρονοδιάγραμμά τους και την ποσοτικοποίησή τους· ετήσια ανώτατα όρια δαπανών για κάθε υπουργείο και δημοσιονομικούς στόχους για άλλους δημόσιους φορείς έως το 2014· δημοσιονομικές προβλέψεις για τον δημόσιο τομέα μετά τα μέτρα, σύμφωνα με τους στόχους για το έλλειμμα και το χρέος· μακροπρόθεσμες προβλέψεις για το χρέος με βάση συνετές μακροοικονομικές προβλέψεις, σταθερά πρωτογενή πλεονάσματα από το 2014 και μετά, και σχέδια ιδιωτικοποιήσεων. Το μεσοπρόθεσμο σχέδιο στρατηγικής θα είναι συνδεδεμένο με τις συνεχιζόμενες μεταρρυθμίσεις στους τομείς της υγειονομικής περίθαλψης και των συντάξεων και με συγκεκριμένα τομεακά προγράμματα. Τα τομεακά προγράμματα (τα σχέδια των τομεακών προγραμμάτων πρέπει να είναι διαθέσιμα μέχρι το τέλος Μαρτίου) θα αφορούν ιδίως: τις μεταρρυθμίσεις της φορολογικής πολιτικής· τις κρατικές επιχειρήσεις· τα εκτός προϋπολογισμού ταμεία (νομικά πρόσωπα του δημόσιου τομέα και δεσμευμένοι λογαριασμοί)· τις μισθολογικές δαπάνες του Δημοσίου· τη δημόσια διοίκηση· τις κοινωνικές δαπάνες· τις δημόσιες επενδύσεις και τις αμυντικές δαπάνες. Η διαχείριση κάθε τομεακού προγράμματος θα γίνεται από διυπουργικές ειδικές ομάδες·».
3)
Στο άρθρο 2 παράγραφος 4, το στοιχείο ε) αντικαθίσταται από το ακόλουθο κείμενο:
«ε)
σχέδιο αντιμετώπισης της φοροδιαφυγής, το οποίο περιλαμβάνει ποσοτικούς δείκτες απόδοσης ώστε να καθίσταται υπόλογη η φορολογική διοίκηση · νομοθεσία για τον εξορθολογισμό των διοικητικών φορολογικών διαφορών και των διαδικασιών δικαστικής προσφυγής και απαιτούμενες πράξεις και διαδικασίες για την καλύτερη αντιμετώπιση των παραπτωμάτων, της διαφθοράς και της χαμηλής απόδοσης των οικονομικών υπαλλήλων, συμπεριλαμβανομένης της ποινικής δίωξης σε περίπτωση παράβασης καθήκοντος, και δημοσίευση μηνιαίων εκθέσεων των πέντε ειδικών ομάδων κατά της φοροδιαφυγής, συμπεριλαμβανομένου ενός συνόλου δεικτών προόδου·».
4)
Στο άρθρο 2 παράγραφος 4, το στοιχείο στ) αντικαθίσταται από το ακόλουθο κείμενο:
«στ)
αναλυτικό σχέδιο δράσης με χρονοδιάγραμμα για την ολοκλήρωση και υλοποίηση του απλοποιημένου συστήματος αμοιβών· προετοιμασία ενός μεσοπρόθεσμου σχεδίου ανθρώπινων πόρων για την περίοδο έως το 2013, σύμφωνα με τον κανόνα της μίας πρόσληψης ανά πέντε εξόδους, με παράλληλη κατάρτιση σχεδίων για τη μετάταξη εξειδικευμένου προσωπικού σε τομείς προτεραιότητας, και δημοσίευση μηνιαίων στοιχείων για τις κινήσεις του προσωπικού (εισόδους, εξόδους, μετατάξεις μεταξύ φορέων) των διαφόρων κρατικών υπηρεσιών·».
5)
Στο άρθρο 2 παράγραφος 4, το στοιχείο ζ) αντικαθίσταται από το ακόλουθο κείμενο:
«ζ)
εφαρμογή της συνολικής μεταρρύθμισης του συστήματος υγειονομικής περίθαλψης που άρχισε το 2010 με στόχο να διατηρηθούν οι δημόσιες δαπάνες για την υγεία σε επίπεδο όχι μεγαλύτερο από 6 % του ΑΕΠ· μέτρα που θα αποφέρουν εξοικονόμηση δαπανών για φαρμακευτικά προϊόντα ύψους τουλάχιστον 2 δισεκατ. ευρώ σε σχέση με το επίπεδο το 2010, εκ των οποίων τουλάχιστον 1 δισεκατ. ευρώ το 2011· βελτίωση των συστημάτων λογιστικής και έκδοσης τιμολογίων των νοσοκομείων, μέσω: ολοκλήρωσης της εισαγωγής του διπλογραφικού λογιστικού συστήματος σε όλα τα νοσοκομεία· της χρήσης ενιαίου συστήματος κωδικοποίησης και ενός κοινού μητρώου για τις ιατρικές προμήθειες· του υπολογισμού των αποθεμάτων και των ροών ιατρικών εφοδίων σε όλα τα νοσοκομεία που χρησιμοποιούν το ενιαίο σύστημα κωδικοποίησης για ιατρικά εφόδια· της έγκαιρης τιμολόγησης του κόστους της θεραπείας (όχι πλέον των δύο μηνών) στα ελληνικά ταμεία κοινωνικής ασφάλισης, σε άλλα κράτη μέλη και ιδιωτικές εταιρείες ασφάλισης υγείας, και της διασφάλισης ότι τουλάχιστον το 50 % του όγκου των φαρμάκων που χρησιμοποιούνται από τα δημόσια νοσοκομεία μέχρι το τέλος του 2011 αποτελείται από γενόσημα φάρμακα και από φάρμακα των οποίων η κατοχύρωση με δίπλωμα ευρεσιτεχνίας έχει λήξει, καθιστώντας υποχρεωτική την προμήθεια φαρμακευτικών σκευασμάτων από όλα τα δημόσια νοσοκομεία με κριτήριο τη δραστική ουσία·».
6)
Στο άρθρο 2 παράγραφος 4, το στοιχείο η) αντικαθίσταται από το ακόλουθο κείμενο:
«η)
με σκοπό την καταπολέμηση της σπατάλης και της κακοδιοίκησης στις δημόσιες επιχειρήσεις και για τη δημοσιονομική εξοικονόμηση τουλάχιστον 800 εκατ. ευρώ, πράξη διά τα εξής: μείωση της κύριας αμοιβής στις δημόσιες επιχειρήσεις κατά τουλάχιστον 10 % σε επίπεδο εταιρείας· περιορισμό των δευτερευουσών αμοιβών στο 10 % της κύριας αμοιβής· επιβολή ανωτάτου ορίου 4 000 ευρώ· για τις μηνιαίες μεικτές αποδοχές (δώδεκα μισθοί τον χρόνο)· αύξηση των κομίστρων των αστικών συγκοινωνιών κατά τουλάχιστον 30 %· καθιέρωση δράσεων που μειώνουν τις λειτουργικές δαπάνες στις δημόσιες επιχειρήσεις κατά 15 % έως 25 %, και πράξη για την αναδιάρθρωση του ΟΑΣΑ·».
7)
Στο άρθρο 2 παράγραφος 4, το στοιχείο κ) αντικαθίσταται από το ακόλουθο κείμενο:
«κ)
θέσπιση νόμου για τη σύσταση Ενιαίας Αρχής Δημοσίων Συμβάσεων σύμφωνα με το σχέδιο δράσης και ανάπτυξη πλατφόρμας ΤΠ ηλεκτρονικών προμηθειών και δημιουργία ενδιάμεσων οροσήμων σύμφωνα με το σχέδιο δράσης, που περιλαμβάνουν: δοκιμή πιλοτικής έκδοσης, διαθεσιμότητα όλων των λειτουργιών για όλες τις συμβάσεις και σταδιακή καθιέρωση της υποχρεωτικής χρήσης συστήματος ηλεκτρονικών προμηθειών για συμβάσεις προμηθειών, υπηρεσιών και έργων·».
8)
Στο άρθρο 2 παράγραφος 4, προστίθεται το ακόλουθο στοιχείο:
«λ)
πράξη που θα προσδιορίζει τα τυπικά προσόντα και τις ευθύνες των υπεύθυνων λογιστικής που θα διορίζονται σε όλα τα υπουργεία και τους μεγάλους φορείς του Δημοσίου και ευθύνονται για τη διασφάλιση χρηστών δημοσιονομικών ελέγχων· διορισμός υπεύθυνων χρηματοοικονομικής λογιστικής και επιτάχυνση της διαδικασίας δημιουργίας μητρώων δεσμεύσεων και επιχειρησιακών μητρώων που καλύπτουν το σύνολο του ευρύτερου δημόσιου τομέα (εκτός από τους πιο μικρούς φορείς).».
9)
Στο άρθρο 2 παράγραφος 5, προστίθεται το ακόλουθο στοιχείο:
«θ)
δημοσίευση καταλόγου των κρατικών περιουσιακών στοιχείων, συμπεριλαμβανομένων των συμμετοχών σε εισηγμένες και μη εισηγμένες επιχειρήσεις και των εμπορικά βιώσιμων ακινήτων και γης και εκτίμηση των αξιών των εν λόγω περιουσιακών στοιχείων, και ίδρυση Γενικής Γραμματείας Ακίνητης Περιουσίας, προκειμένου να βελτιωθεί ο συντονισμός και να επιταχυνθεί το πρόγραμμα ιδιωτικοποιήσης και διαχείρισης των περιουσιακών στοιχείων. Με βάση τον εν λόγω κατάλογο, θα αναθεωρηθούν και θα επιταχυνθούν τα σχέδια ιδιωτικοποίησης.».
10)
Στο άρθρο 2 παράγραφος 6, προστίθεται το ακόλουθο στοιχείο:
«στ)
ανάπτυξη του καταλόγου εμπορικών κρατικών ακινήτων περιουσιακών στοιχείων (που πρέπει να δημοσιευθεί έως τον Ιούνιο του 2011)· εκπόνηση μεσοπρόθεσμου σχεδίου για την παραχώρηση κρατικών περιουσιακών στοιχείων· αναθεώρηση των εσόδων από την ιδιωτικοποίηση που προβλέπονται για το διάστημα 2011-2012, και επέκταση του σχεδίου έως το 2015.».
11)
Στο άρθρο 2, προστίθεται νέα παράγραφος:
«8. Η Ελλάδα θεσπίζει τα ακόλουθα μέτρα μέχρι το τέλος Μαρτίου 2012:
α)
μεταρρύθμιση των συστημάτων δευτερεύουσας/επικουρικής σύνταξης, με τη συγχώνευση ταμείων και την έναρξη του υπολογισμού των παροχών με βάση το νέο σύστημα προκαθορισμένων εισφορών με πλασματικό χρόνο ασφάλισης· πάγωμα των ονομαστικών επικουρικών συντάξεων και μείωση των ποσοστών αναπλήρωσης για τα θεμελιωμένα δικαιώματα σε ταμεία με ελλείμματα, με βάση την αναλογιστική μελέτη που εκπονήθηκε από την Εθνική Αναλογιστική Αρχή. Σε περίπτωση που η αναλογιστική μελέτη δεν είναι έτοιμη, τα ποσοστά αναπλήρωσης μειώνονται, αρχής γενομένης από την 1η Ιανουαρίου 2012, για την αποφυγή ελλειμμάτων·».
Άρθρο 2
Η παρούσα απόφαση παράγει αποτελέσματα από την ημέρα της κοινοποίησής της.
Άρθρο 3
Η παρούσα απόφαση απευθύνεται στην Ελληνική Δημοκρατία.
Βρυξέλλες, 7 Μαρτίου 2011.

Labels: 2
18
19